एसियाड खेल्ने खेलाडीलाई सामग्री प्रदान
चीनको हाङझावमा हुने १९ औं एसियाली खेलकुदको तेक्वान्दोमा भाग लिने काठमाडौं जिल्लाका खेलाडीलाई काठमाडौं जिल्ला तेक्वान्दो संघले प्रोत्साहनस्वरुप ट्र्याकसुट र टिसर्ट प्रदान गरेको छ ।
काठमाडौँ — चीनको हाङझावमा हुने १९ औं एसियाली खेलकुदको तेक्वान्दोमा भाग लिने काठमाडौं जिल्लाका खेलाडीलाई काठमाडौं जिल्ला तेक्वान्दो संघले प्रोत्साहनस्वरुप ट्र्याकसुट र टिसर्ट प्रदान गरेको छ ।काठमाडौं जिल्लाबाट आयशा लामा र अञ्जली तामाङ एसियाडमा सहभागी हुँदै छन् । तेक्वान्दो टोलीका प्रशिक्षकत्रय टीकाबहादुर लिम्बू, कविराज खड्गी र कुमार लामा घिसिङलाई पनि ट्र्याकसुट र टिसर्ट प्रदान गरिएको थियो ।काठमाडौं जिल्ला तेक्वान्दो संघले आफ्नै नवनिर्वाचित पदाधिकारीको परिचयात्मक कार्यक्रम तथा तेक्वान्दो डोजाङ/स्कुलका प्रमुखलाई धन्यवाद ज्ञापन गर्न आयोजित कार्यक्रममा एसियाडमा सहभागी हुने खेलाडीलाई उक्त सामग्री प्रदान गरेको हो ।तार्केश्वर नगरपालिकाका मेयर कृष्णहरि महर्जन र काठमाडौं जिल्ला तेक्वान्दो संघका अध्यक्ष विक्रम खड्गीले उनीहरूलाई सामग्री हस्तान्तरण गरे । मेयर महर्जनले तार्केश्वर नगरपालिकाले चालु आवमा खेलकुदका लागि १ करोड बजेट विनियोजन गरेको बताउँदै हरेक स्थानिय तहले राष्ट्रको प्रतिष्ठा अभिवृद्धि गर्ने महत्त्वपूर्ण माध्यम खेलकुदलाई विशेष प्राथमिकता दिनुपर्नेमा जोड दिए ।अध्यक्ष खड्गीले काठमाडौं जिल्ला तेक्वान्दो संघको नयाँ कार्यसमितिको एकमात्र उद्देश्य निःस्वार्थ ढंगले तेक्वान्दोको विकास र विस्तारमा लाग्नु रहेको बताए ।खेल्नेक्रममा घाइते भएका युन्सुब तेक्वान्दो डोजोङका खेलाडी आयुशसिंह ठकुरीको उपचार गर्न मेयर महर्जन र नेपाल तेक्वान्दो संघका महासचिव दीपराज गुरुङले१०–१० हजार, धर्मस्थली तेक्वान्दो डोजाङका प्रमुख सानुबाबु महर्जनले ५ हजार आर्थिक सहयोग गर्ने प्रतिबद्धता जनाए । 